Styrets faglige begrunnelse:

Kari Myklebost si avhandling, Muntlige fortellinger som kilder – refleksjoner rundt teoretiske og metodiske aspekter ved bruk av muntlige kilder som inntak til identitet, er et nybrottarbeid innenfor historiefaget. Myklebost videreutvikler både metodiske og teoretiske dimensjoner ved bruk av muntlige kilder i forhold til det avgrensede feltet identitet. Sterkt inspirert, likevel kritisk, til fagets språklige og kulturhistoriske vending, utvikler hun sin egen posisjon på feltet. Med fokus på spesielt de musikalske uttrykk utforsker Myklebost ungdomskultur og ungdomsidentitet i perioden 1960 – 2000, gjennom nettopp bruk av muntlige kilder. Det er særlig tre aspekter som trekkes frem som særtrekk ved muntlige kilder: det forskerinitierte, bearbeiding av minner over tid og retrospektiv framstilling av opplevelser og det auditive eller hørbare ved kilden. I sin analyse viser Myklebost at de muntlige kildene har et eget menings-bærende lag som ligger i det auditive. Det betyr at kilden i stor grad må høres for å forstås. Mye av meningsfylden i informantens fortellinger, og også mye av den sosiale interaksjonen mellom informant og intervjuer ligger i kildens auditive form.

Dette studiet har et gjennomgående og konsekvent kjønna perspektiv. I hvert kapitel drøftes i tillegg til utfordringene knyttet til å utforske feltet ungdomskultur og ungdomsidentitet ved hjelp av muntlige kilder, og denne metodes egnethet, svakheter og styrker, forskjeller og likheter, utfordringer og muligheter for jenter og gutter. Myklebost klarer på en utmerket måte ikke bare å vise betydningene av å bruke kjønn som variabel i egen forskning, hun gir også dyp innsikt i hvordan perspektiv på kjønn også er en dimensjon innad i ungdomskulturen.

